ประกันชีวิตให้ดอกเบี้ย การันตีขั้นต่ำยืนที่2%
คปภ.ยันให้ประกันชีวิตยืนผลตอบแทนขั้นต่ำ 2% คิดให้กับลูกค้า แม้ดอกเบี้ยขาลง
14 มิ.ย. 2559

คปภ.ยันให้ประกันชีวิตยืนผลตอบแทนขั้นต่ำ 2% คิดให้กับลูกค้า แม้ดอกเบี้ยขาลง
นายชูฉัตร ประมูลผล ผู้ช่วยเลขาธิการ สายบริหาร คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.ยังคงยืนอัตราดอกเบี้ยอ้างอิงขั้นต่ำในการคำนวณผลตอบแทนให้กับผู้ถือกรมธรรม์ประกันชีวิตที่ระดับ 2% เหมือนเดิม ไม่มีการเปลี่ยนแปลง แม้ว่าอัตราดอกเบี้ยจะอยู่ในระดับต่ำก็ตาม
อย่างไรก็ตาม จากการที่มูลค่าทรัพย์สินของบริษัทประกันชีวิต และ บริษัทประกันภัย ลดลงอย่างมากตามอัตราดอกเบี้ยพันธบัตรรัฐบาลระยะ 10 ปี ปรับตัวลงต่ำ โดยเฉพาะบริษัทประกันชีวิตได้รับผลกระทบหนักที่สุด ทำให้ทางภาคเอกชนต้องการที่จะหาแนวทางในการประเมินราคาทรัพย์สินและหนี้สินตามราคาตลาดให้สอดคล้องกับความเป็นจริง ซึ่งได้มีการหารือกันมาหลายครั้งแต่ยังไม่ได้ข้อสรุป
ทั้งนี้ ทาง คปภ.จะพยายามหาข้อสรุปให้ได้ก่อนปิดงบการเงินไตรมาส 2 ของปีนี้ โดยอยู่ภายใต้เงื่อนไขที่ว่าแนวทางที่นำมาใช้ต้องไม่ขัดกับมาตรฐานบัญชี และไม่ทำให้การกำกับดูแลธุรกิจประกันภัยด้อยลง
“การที่บริษัทประกันชีวิตและบริษัทประกันภัย มีผลขาดทุนในปีนี้ ไม่ได้เกิดจากการบริหารการลงทุนที่ผิดพลาด หรือ ไม่ได้เกิดจากมีปัญหาฐานะการเงิน แต่เป็นเพราะอัตราดอกเบี้ยพันธบัตรรัฐบาลที่เขาถืออยู่ลดลงมาก “นายชูฉัตร กล่าว